**Sajtóanyag**

**Zenta, 2011. október 11.**

**A vajdasági magyar mozgókép napja – Művészeti karaván**

A **Nemzeti Erőforrás Minisztérium** Művészeti karaván című pályázati programjának keretében a Vajdasági Magyar Művelődési Intézet bemutatkozó és filmszakmai körutat szervez a **kolozsvári** székhelyű **Video Pontes Alapítvány** filmes műhelyének 2011. október 12-e és 15-e között a Vajdaságban: Zentán, Doroszlón, Zomborban, Topolyán, Szabadkán, Magyarkanizsán és Csókán.

A karaván párhuzamosan folyik a vajdasági magyar mozgókép napja alkalmából zajló ünnepségsorozattal.

Az erdélyi filmesek rendhagyó bemutatkozása alkalmat ad arra is, hogy a vendégek és a helyi szervezők – a magyarkanizsai Cnesa Oktatási és Művelődési Intézmény, Cinema Filmműhely, Info TV; a szabadkai Lifka Sándor Artmozi, Délvidéki Videokrónika, Pannon RTV; az újvidéki Mozaik Televízió; a zentai Bolyai Filmműhely – találkozzanak és barátkozzanak egymással, továbbá szakmai megbeszéléseken vegyenek részt. A karavánnal és a vajdasági magyar mozgókép napja ünnepségsorozattal párhuzamosan összesen nyolc településen vetítik le a gyerekeknek és az ifjúsági korosztálynak szóló Rózsa és Ibolya című filmet.

**A Művészeti karavánról**

A Művészeti karaván még a 2010-es évben indult el a **Nemzeti Erőforrás Minisztériuma (NEFMI)** támogatásával, amely a művészeti projekt egyik kezdeményezője is egyben. A sikeres programsorozat lényege, hogy a Kárpát-medencei művelődési intézetek összefogására alapozva minden régióból művészeti (irodalom, képzőművészet, film) csoportok, műhelyek utaznak minden régióba, így bemutatkozva és vendégül látva egymást. Vajdaságban a rendezvény gazdája a Vajdasági Magyar Művelődési Intézet, amely a filmes karavánt együtt valósítja meg a magyarkanizsai Cnesa Oktatási és Művelődési Intézménnyel, a Cinema Filmműhellyel, az Info TV-vel; a szabadkai Lifka Sándor Artmozival, a Délvidéki Videokrónikával, a Pannon RTV-vel, az újvidéki Mozaik Televízióval, a zentai Bolyai Filmműhellyel és a helyi befogadó szervezetekkel.

A karaván a vajdasági magyar mozgókép napja ünnepségsorozattal egy időben érkezik Vajdaságba. Október 12-én, szerdán Szabadkán és Zentán, október 13-án Doroszlón, Bácsgyulafalván, Bácskertesen, Muzslyán, Székelykevén, Tordán, majd a nap végén Zomborban, október 14-én Topolyán, Szabadkán és Magyarkanizsán, október 15-én Csókán vetítik a filmeket.

A kolozsvári székhelyű Video Pontes Alapítvány műhelyéből Maksay Ágnes filmrendező, forgató-könyvíró, szerkesztő érkezik Vajdaságba és mutatja be munkásságát, valamint a filmműhelyt a közönségnek.

**A vajdasági magyar mozgókép napjáról**

A Magyar Nemzeti Tanács döntése alapján 2006 óta ünnepeljük a vajdasági magyar mozgókép napját.

„Alig néhány évvel azután, hogy Párizsban a Lumière fivéreknek köszönhetően megszületett a hetedik művészet, a Délvidéken is elindult hódító útjára a film. Jeles napunk éppen ezért egy már-már feledésbe merülő eseményhez kötődik, mégpedig Lifka Sándor nevéhez, aki 1910. október 13-án nyitotta meg Szabadkán az első kőfilmszínházat. Azóta sajnos nemcsak a »régi idők moziját« feledtük el, de évtizedekig Lifkáról is megfeledkezett a város, az egész régió, de még az ország is, csak a mozit, az utóbbi évtizedekben pedig a helyén működő diszkót nevezték el róla, bár sokan azt sem tudják, miért. Mentségünkre szolgáljon, hogy újabban a Palicsi Nemzetközi Filmfesztivál egyik díját róla nevezték el. De a zombori Bosnyák Ernőt sem szabad elfelejtenünk, aki sokrétű filmes munkásságával több vonatkozásban is úttörő és méltánylandó szerepet töltött be a magyar filmgyártás korabeli időszakában. Csupán emlékeztetőül: 1912-ben híradóképeket vett fel II. Rákóczi Ferenc zombori emlékművének felavatásáról, amikor is az addig statikus filmfelvevőt jobbra-balra elmozdította, és ezzel az addig ismeretlen kamerakezelési módszert, a panorámamozgást alkalmazta elsőként. […] Nevéhez kötődik térségünk első – természetesen néma – játékfilmforgatása és -gyártása is: forgatókönyvet írt-íratott, szereplőket válogatott, próbafelvételeket készített. Bosnyák 1911-ben nyomdát és lapkiadót alapított. A magyar filmtörténet úgy tartja számon, mint az első magyar nyelven megjelent filmfolyóirat kiadóját és szerkesztőjét. Sport és Film, majd Sport és Mozi címmel jelentetett meg lapot, amelyben minden cikket ő írt és fordított szerb nyelvre. Mindennek ellenére Bosnyák Ernő emlékét napjainkban semmi sem őrzi, neki még annyi sem jutott, mint Lifkának.” (Siflis Zoltán)

**Támogatók**: a Magyar Nemzeti Tanács, a Tartományi Jogalkotási, Közigazgatási és Nemzeti Kisebbségi Titkárság, a Nemzeti Erőforrás Minisztérium, aMagyar Művelődési Intézet és Képzőművészeti Lektorátus és a Vajdasági Magyar Művelődési Intézet.

**Részletes program**

2011. október 12., szerda

Szabadka

11.00 óra Lifka Sándor mellszobrának megkoszorúzása

19.00 óra Vetítéssel egybekötött filmszakmai beszélgetés a szabadkai Lifka Sándor Artmoziban (válogatás az erdélyi és a vajdasági alkotók filmjeiből)

Válogatás Kovács Istvánnak (Zenta) és Kovács Ákosnak (Szabadka), a budapesti Színház- és Filmművészeti Egyetem rendező, illetve operatőr szakos hallgatójának a filmjeiből (13 perc).

**A látó ember (portréfilm Wass Albertről, 50 perc)**Rendező: Marius Tabacu, Maksay Ágnes; operatőr: Kötő Zsolt

Elveszettek a történelemben (dokumentumfilm, 60 perc)

Forgatókönyv: Hübsch Éva; operatőr-vágó: Hoffmann Artúr; rendező: Rácz-Maronka Etelka

Sok mindent ki kő bírni (dokumentumfilm, 27 perc)
Rendező: Csubrilo Zoltán

Zenta

18.00 óra Bemutatkozó filmvetítés a Zentai Alkotóházban, majd találkozó a zentai Bolyai Filmműhely fiatal alkotóival és vezetőivel

 Mathias Rex (dokumentumfilm, 30 perc)
Maksay Ágnes és Kötő Zsolt filmje

Sok mindent ki kő bírni (dokumentumfilm, 27 perc)
Rendező: Csubrilo Zoltán

**A látó ember (portréfilm Wass Albertről, 50 perc)**Rendező: Marius Tabacu, Maksay Ágnes; operatőr: Kötő Zsolt

2011. október 13., csütörtök

Doroszló

09.30 óra Filmvetítéssel egybekötött beszélgetés a doroszlói Petőfi Sándor Általános Iskola diákjaival

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Bácsgyulafalva

09.30 óra Filmvetítés a bácsgyulafalvi Kis Ferenc Általános Iskolában

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Bácskertes

09.30 óra Filmvetítés a bácskertesi József Attila Általános Iskolában

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Muzslya

09.30 óra Filmvetítés a muzslyai Szervó Mihály Általános Iskolában

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Székelykeve

09.30 óra Filmvetítés a székelykevei Žarko Zrenjanin Általános Iskolában

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Torda

09.30 óra Filmvetítés a tordai Ady Endre Általános Iskolában

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Zombor

17.00 óra Koszorúzási ünnepség Bosnyák Ernőnek, az európai Hollywood megálmodójának sírjánál, a zombori Szent Rókus temetőben

18.00 óra A vajdasági magyar mozgókép napjának központi rendezvénye. Filmvetítéssel egybekötött beszélgetés a zombori Magyar Polgári Kaszinóban (válogatás az erdélyi és a vajdasági alkotók filmjeiből)

**A látó ember (portréfilm Wass Albertről, 50 perc)**Rendező: Marius Tabacu, Maksay Ágnes; operatőr: Kötő Zsolt

Ki vagy mi voltam (dokumentumfilm, 17 perc)
Rendező: Iván Attila; operatőr: ifj. Apczi Jenő, Iván Attila

Elveszettek a történelemben (dokumentumfilm, 60 perc)

Forgatókönyv: Hübsch Éva; operatőr-vágó: Hoffmann Artúr; rendező: Rácz-Maronka Etelka

2011. október 14., péntek

Topolya

10.00 óra Filmvetítéssel egybekötött beszélgetés a topolyai Népkönyvtárban

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

Szabadka

12.30 óra Filmvetítéssel egybekötött beszélgetés a szabadkai Városi Múzeumban

Mathias Rex (dokumentumfilm, 30 perc)
Maksay Ágnes és Kötő Zsolt filmje

Magyarkanizsa

19.00 óra Vetítéssel egybekötött filmszakmai beszélgetés a magyarkanizsai Művészetek Házának mozitermében (válogatás az erdélyi és a vajdasági alkotók filmjeiből)

Először minden tűz kis tűz. Tűzoltók mesélnek (dokumentumfilm, 30 perc)

Készítette: Babiczky László és Csubriló Zoltán

A zene összeköt (dokumentumfilm, 22’ 30”)
Rendező: Iván Attila

Kalotaszegi kalendárium (dokumentumfilm, 50 perc)
Rendező: Maksay Ágnes; operatőr: Kötő Zsolt

2011. október 15., szombat

Csóka

09.30 óra Filmvetítéssel egybekötött beszélgetés a Csókai Könyvtárban

**Rózsa és Ibolya (mesejáték, 50 perc)**Rendező: Marius Tabacu; dramaturg: Maksay Ágnes; operatőr: Kötő Zsolt

## A megemlékezések helyszínein, a Pannon RTV-benés a MOZAIK TV-ben vetítésre kerülő filmek

Mathias Rex (dokumentumfilm, 30 perc)

Maksay Ágnes és Kötő Zsolt filmje

A Kolozsvár főterét ékesítő Mátyás-szobor millenniumi mű, amellyel a város az államalapítás ezeréves ünnepét akarta köszönteni. Mivel a munkálatok finanszírozása már akkor is gondot jelentett, 1896-ban csak az alapkőletételre került sor, magának a szobornak a felavatására 1902-ig kellett várni. Fadrusz János alkotása ércbe öntött szemtanúja volt Kolozsvár XX. századi történetének. A százéves évforduló alkalmával merült fel a restaurálás gondolata, de a munkálatok végül csak 2008-ban kezdődtek meg. Mára ismét teljes pompájában díszíti a szobor a város központját. Hogyan fonódott össze a tér, a szobor és a város élete? Hogyan történt a restaurálás? Erről szól a film.

Rózsa és Ibolya (mesejáték, 50 perc)

Rendező: Marius Tabacu; dramaturg: Maksay Ágnes; operatőr: Kötő Zsolt

Arany János Rózsa és Ibolya című epikus művét – amely a magyar gyermekirodalom egyik gyöngyszeme –, Balla Zsófia dolgozta át a XX. századi nyelv sajátosságait figyelembe véve. Ezt filmesítette meg a kolozsvári Video Pontes Stúdió. A fő szerepekben a kolozsvári magyar színház és bábszínház művészeit láthatjuk. A mesefilm Kalotaszegen, Tordaszentlászlón készült. A mesebirodalmat Kalotaszeg hangulatos, archaikus világa jeleníti meg. A népviselet, a díszes szobabelsők egy tökéletes meseországnak bizonyultak a XXI. századi rohanó ember, a globális társadalom nézőközönsége számára.

A látó ember (portréfilm Wass Albertről, 50 perc)

Rendező: Marius Tabacu, Maksay Ágnes; operatőr: Kötő Zsolt

Halála előtt nem sokkal keresték fel a film készítői az Amerikai Egyesült Államokban lévő lakásán az írót, aki mesél életéről, műveiről, erkölcsi hitvallásáról. A portréfilmben nemcsak Wass Albertről, hanem a korabeli erdélyi irodalmi életről, kortársakról is érdekes adalékok hangzanak el.

Kalotaszegi kalendárium (dokumentumfilm, 50 perc)

Rendező: Maksay Ágnes; operatőr: Kötő Zsolt

A Kalotaszegen még élő népszokásokat bemutató dokumentumfilm. Az alkotók egy éven át végigkövették az egyházi ünnepeket, a hozzájuk kötőtő szokásokat, de rögzítettek életképeket hétköznapokból is. Mennyire lopózott be a falu életébe a globalizálódó városok életritmusa, életvitele? Mi maradt meg az archaikus kalotaszegi létből mára?

Sok mindent ki kő bírni (dokumentumfilm, 27 perc)

Rendező: Csubrilo Zoltán

Filmünk egy kicsi, zárt világban játszódik, a tanyavilágban, amely csupán két sor házból áll. Itt él a libatenyésztő, és a juhász. Ebben az egyszerű, egyhangú világban mintha megállt volna az idő, valamikor hosszú évtizedekkel ezelőtt. Azonban az idő itt is rohan, a pusztulás és rombolás felé. Munkánk a kisember jelentőségét kívánja bemutatni a hatalmak és óriásvállalatok korában, hiszen – ahogy a mondás is szól – „a sakkjátszma után a vezért is ugyanoda teszik vissza, ahová a gyalogost”.

Először minden tűz kis tűz. Tűzoltók mesélnek (dokumentumfilm, 30 perc)

Készítette: Babiczky László és Csubriló Zoltán

Anakronizmusnak tűnik, hogy a XXI. század Európájában, a globalizáció, a profizmus világában léteznek, működnek önkéntes tűzoltó egyletek. Függetlenül az adott ország gazdasági fejlettségétől, társadalmi berendezkedésétől. Szerbiától Norvégiáig. Ezek a jellegzetesen civil szervezetek nagy hagyománnyal rendelkeznek. Filmünk elsősorban ezt vizsgálja, ennek sokszínűségét, nagyon különböző motivációját Európa országaiban, de erősen koncentrálva a civil közösségek fontosságára, mint igazi európai értékre.

Elveszettek a történelemben (dokumentumfilm, 60 perc)

Forgatókönyv: Hübsch Éva; operatőr-vágó: Hoffmann Artúr; rendező: Rácz-Maronka Etelka

Történelmi adatok szerint a Duna menti németek száma a Vajdaságban a II. világháború előtt több mint ötszáztízezer volt. Az emberek többnyire földműveléssel foglalkoztak. Szorgalmasak voltak, és a lakosság összetételében a leggazdagabb réteget képezték. A háború előtt a tartomány három legnagyobb nemzeti közössége a szerb, német és magyar jól megvolt egymással! A háború után elvették a vagyonukat, és gyűjtőtáborokba zárták őket, ahol az adatok szerint hozzávetőleg hatvanezren haltak éhen vagy lettek betegség áldozatává. A dokumentumfilm a túlélők, szemtanúk, történészek vallomásai alapján tárja fel és járja körül ezt az időszakot.

Ki vagy mi voltam (dokumentumfilm, 17 perc)

Rendező: Iván Attila; operatőr: ifj. Apczi Jenő, Iván Attila

Kari 27 éves átlagos családból származó vajdasági fiú. Szüleinek (a magyar apa és a német–szerb anya) egyedüli gyermeke. Kb. 20 éves korától heroinista. Két éve sikertelenül próbálkozik megszabadulni függőségétől. Utolsó esélyként éli meg a Közösségbe lépését – tudjuk meg az édesapjától, aki visszavárja fiát, és elmeséli az eddig történteket, fia tönkrement életét. A film azt járja körül, miként tud a közösség olyan légkört teremteni, hogy az ide bejelentkező fiatalok az életükkel megbékélhessenek.

Válogatás Kovács Istvánnak (Zenta) és Kovács Ákosnak (Szabadka), a budapesti Színház- és Filmművészeti Egyetem rendező, illetve operatőr szakos hallgatójának a filmjeiből (13 perc).

Macskamorfózis (kisjátékfilm, 2 perc 40 másodperc)

Készítette: Szénási Eszter, Sándor Dániel, Boros Róbert

Az utolsó vashajlítók (dokumentumfilm, 8 perc)

Készítette: Víg Dániel, Lejkauf István, Szabó Ákos, Kiss Anita, Barna Eszter